Pia Gjellerup (S), 1998-12-04:
Til benefice for de herrer Svend Erik Hovmand og Brian Mikkelsen
vil jeg tillade mig at citere et lille afsnit fra bemærkningerne til den paragraf, som de to ordførere interesserede sig særlig for, nemlig den del af det, der omhandler, at erhvervsministeren får en bemyndigelse til at kunne nedsætte støtteprocenten fra de 9 pct. i 1999 til en lavere procent i 2000.
Der står, idet jeg citerer fra bemærkningerne side 7, anden spalte: »Støtten vil kun blive nedsat, hvis den analyse af støtteniveau og konkurrenceforhold, som erhvervsministeren vil foretage sammen med branchen i efteråret 1999, giver baggrund herfor.
Det forudsættes, at ministeren i forbindelse med justeringen af støttesatsen forelægger spørgsmålet for Finansudvalget.«
Jeg tror, det står lysende klart, at der ikke sådan bare kommer en eller anden nedsættelse, fordi et eller andet land, der ikke rigtig betyder noget i den samlede sammenhæng, nedsætter deres støttesats med en eller anden promille eller procent.
Selvfølgelig vil vi gøre tingene omhyggeligt også på dette område.
Jeg kan afsløre for hr. Brian Mikkelsen, at jeg føler mig overordentlig velklædt i den anledning.
Vi har fra dansk side og fra den danske regerings side, Erhvervsministeriets og erhvervsministerens side, været utrolig aktive i forhold til at få afdækket: Hvad er der for nogle sammenhænge i skibsværftsindustrien verden over?
Hvilke muligheder har der været for at gennemføre OECD-aftalen, overbevise amerikanerne om, at det ville være et særdeles gunstigt bidrag til frihandelen i verden?
Deres politiske situation har været en anden; de har forfulgt nogle andre interesser end den overordnede interesse: at skabe fri konkurrence i frihandelen.
Men Danmark kan bestemt være sin indsats bekendt.
Det kan vi i øvrigt også igennem EU, hvor vi i øjeblikket arbejder intenst med at få afdækket de forhold, der er mellem IMF-støtte til Sydkorea og afvejningen i forhold til, hvad det ville kunne føre til i en eventuel OECD-aftalesammenhæng og måske uden USA, men i hvert fald en anden type aftale, som vil rette sig meget konkret til Sydkorea.
Også her er der en række danske initiativer, hvor jeg gerne vil tage tråden op i forhold til hr. Kim Behnkes og hr. Ole M. Nielsens opfordring til at samle skibsværftsordførerne og give en orientering om: Hvor er vi henne i de mange aktiviteter, som ville kunne bidrage til vores yderligere forståelse af, hvad det er, der er de reelle konkurrenceforhold?
Dermed har jeg også svaret på de spørgsmål, der i hvert fald foreløbig er kommet fra hr. Ole Sohn.
Jeg synes, det er nogle relevante spørgsmål, og vil gerne give et tilsagn om at følge op også i form af en mødeaktivitet. Så vil jeg benytte lejligheden til her til sidst at sige til hr. Frank Aaen - jeg tror, hr. Frank Aaen sagde det på den måde: Det er utroligt, at forslaget fremlægges, som om det er et helt almindeligt lovforslag -
at, sådan set er det et helt almindeligt lovforslag, men det fremsættes med en beskrivelse af, hvad det er, der er baggrunden for, at det kommer nu, nemlig anbefalingen fra Rigsrevisionen om, at man skaffer sig en ordinær lovhjemmel i forhold til denne her form for skibsværftsstøtte. Det er, skal jeg sige for den undrende offentlighed, en Frank Aaensk oversættelse af Rigsrevisionen at citere dem for, at området skulle være totalt lovløst.
Jeg synes, det er yderst fornuftigt, det er også derfor, jeg har fremsat det, og jeg vil håbe, at vi kan blive hurtigt færdige med at behandle det her i Folketinget, så vi også får vedtaget lovgrundlaget.
Så melder hr. Frank Aaen en lang række spørgsmål i forhold til Rigsrevisionens rapport og i anledning af min besvarelse til Rigsrevisionen.
Der er jo altid diskussionen om, hvornår Folketinget skal gå ind i drøftelser af arbejde, som Rigsrevisionen er i gang med.
Jeg skal ikke sige andet, end at jeg selvfølgelig stiller mig til rådighed for, hvad Folketinget eller Folketingets Erhvervsudvalg vil spørge om og uddybe i den anledning både i form af skriftlige spørgsmål eller samråd.
Men jeg vil pointere, at det ikke er på min anbefaling, at vi laver en sagsbehandling i Folketinget, før efter Rigsrevisionen har færdigbehandlet sagen, og statsrevisiorerne, som vi selv vælger her i Folketinget, også har haft lejlighed til at bedømme sagen.
Men som sagt stiller jeg selvfølgelig op, men det vil ikke være min anbefaling.
Endelig vil jeg nærmere redegøre for, hvad forholdene med hensyn til Færøerne og Grønland er.
Det er jo henholdsvis særanliggender og hjemmestyreforhold, der gør sig gældende på dette område, men det kan vi vende tilbage til under udvalgsarbejdet.